Helge Sander (V), 2006-04-18:
Indledningsvis vil jeg gerne tilslutte mig de overordnede betragtninger, som justitsministeren kom med ved det foregående lovforslag.
Tingene hænger selvfølgelig sammen, men derfor er der alligevel en arbejdsdeling, og det giver mig anledning til at sige, ikke mindst i relation til fru Line Barfods sidste bemærkninger her, at det er lidt svært for mig at gå op og svare på ret meget af det, der er talt om, fordi det altså handler om de ting, som ifølge den arbejdsdeling, der er i den her terrorpakke, foregår i Justitsministeriet.
Og det er jo altså rigtigt, som både hr. Torsten Schack Pedersen og hr. Per Ørum Jørgensen har sagt gang på gang: Det, vi taler om i dette lovforslag, er det fremadrettede.
Derfor kan det ikke hjælpe, at man bliver ved med at henvise til teleindustrien, for de ting, som man primært fokuserer på i høringssvaret, er jo lige akkurat dem, vi har taget ud.
Det gjorde fru Anne Grete Holmsgaard jo også opmærksom på, men det ændrer ikke ved, at med hensyn til de ting, der er blevet sagt her på talerstolen i den her debat, må jeg sige, at stort set det hele vedrører det foregående lovforslag, vi havde.
Det kan ikke hjælpe, at fru Line Barfod står og ryster på hovedet, for
sådan er det rent faktisk.
Jeg bliver også nødt til at sige, at det overordnede formål med hele pakken selvfølgelig er at styrke indsatsen mod terror, men det er da en selvfølge, at tingene skal være teknisk mulige.
Hvis jeg nu tager de to hovedindvendinger, der har været om høringssvarene, så har det primært været det med logningsdelen, som er taget ud, og den anden del, som især fru Anne Grete Holmsgaard er vendt tilbage til igen og igen – og også hr. Morten Helveg Petersen en enkelt gang, tror jeg – nemlig det her med mobiltelefoner og stedfæstelsen.
Der kan jeg sige til fru Anne Grete Holmsgaard, at det jo er rigtigt, hvilket der også blev refereret til i SF’s ordførertale, at der er stillet en lang række spørgsmål i forbindelse med de møder, vi har haft i teleforligskredsen.
Et af de spørgsmål går lige akkurat på det forhold.
Det er spørgsmål 20, og jeg tillader mig at citere, da det nu har været fremme i debatten flere gange.
Der står nemlig i det svar, som vi afgav, og hvis jeg husker ret, så var det netop fru Anne Grete Holmsgaard, der stillede spørgsmålet: Af justitsministerens forslag fremgår det, at det er hensigten, at en tændt mobiltelefon skal kunne stedfæstes, og af L 219 – det lovforslag, vi behandler nu – at udstyr og systemer skal være indrettede, så det kan lade sig gøre.
I forbindelse med spørgsmålet om, hvilken teknologi der skal anvendes for at honorere dette krav, kan Videnskabsministeriet oplyse, at på baggrund af de tekniske standarder kan det lade sig gøre at indrette et mobiltelefonnet, således at det ved særlig signalering er muligt at stedfæste en tændt mobiltelefon, der ikke er i aktiv anvendelse af brugeren.
Også denne del vedrører Justitsministeriets del, men det var bare for at give det svar, som vi har givet tidligere.
Jeg har sagt, at det vil jeg meget gerne medvirke til.
Vi er dog nødt til lige for en ordens skyld, når hr. Morten Helveg Petersen taler om den åbne høring, som vi har aftalt, at gentage, hvad jeg har aftalt, også med hr. Morten Helveg Petersen: at vi efter den her førstebehandling tager en samtale med justitsministeren for at finde ud af, hvordan vi håndterer det mest hensigtsmæssigt.
Og derfor vil det selvfølgelig ikke være rimeligt, at jeg står og giver tilsagn om eller aftaler, hvordan og hvorledes den del skal håndteres efterfølgende.
Men jeg kan forsikre for, at jeg som ansvarlig minister for området er lige så interesseret som de ordførere, der i dag har stillet spørgsmål, i, at vi får en afklaring, så der ikke er udeståender, der kan skabe den usikkerhed, som nogle har fremført i dag.
Så vil jeg også gerne sige, at når der bliver sagt, at der er masser af problemer, og man så med rund hånd blot henviser til høringssvarene, så tror jeg nok, at de fleste må erkende, at den henvisning går på dele af lovforslaget, som var sendt med ud i høring, men som vi tog ud bl.a. efter de drøftelser, vi netop havde i teleforligskredsen, som jo omfatter hovedparten af de partier, som deltager i drøftelsen her i dag.
Så derfor vil jeg sige, at der, som også ordførerne gang på gang har nævnt, er megen teknik, og det skal være afklaret, og derfor vil jeg også gerne sige og give fuld tilslutning til, at regeringen ikke alene er lyttende, men også parat til at få afklaret de her udeståender.
For selvfølgelig skal de ting være på plads, inden vi skrider til endelig vedtagelse af det her lovforslag, som selvfølgelig spiller sammen med de øvrige dele i terrorpakken.